CELEX: 52019PC0088
Language: el
Date: 2019-02-12
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με ορισμένες πτυχές ασφάλειας των σιδηροδρόμων και της συνδεσιμότητας όσον αφορά την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ένωση

ΕΥΡΩΠΑΪΚΗ ΕΠΙΤΡΟΠΗ
            Στρασβούργο, 12.2.2019
            COM(2019) 88 final
            2019/0040(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            σχετικά με ορισμένες πτυχές ασφάλειας των σιδηροδρόμων και της συνδεσιμότητας όσον αφορά την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ένωση 
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Αυτό σημαίνει ότι, εάν δεν επικυρωθεί η συμφωνία αποχώρησης
                     1
                  , το πρωτογενές και το παράγωγο δίκαιο της Ένωσης θα παύσουν να ισχύουν ως προς το Ηνωμένο Βασίλειο από την 30ή Μαρτίου 2019 (εφεξής: «ημερομηνία αποχώρησης»). Από εκείνη τη χρονική στιγμή το Ηνωμένο Βασίλειο θα καταστεί τρίτη χώρα.
               
               
                  Η αποχώρηση του Ηνωμένου Βασιλείου από την Ένωση χωρίς συμφωνία θίγει την ισχύ των εγκρίσεων ασφάλειας που έχουν εκδοθεί δυνάμει του άρθρου 11 της οδηγίας 2004/49/ΕΚ στους διαχειριστές υποδομής για τη διαχείριση και τη λειτουργία της διασυνοριακής υποδομής που συνδέει την Ένωση και το Ηνωμένο Βασίλειο. 
               
               
                  Στην ανακοίνωση της Επιτροπής με τίτλο «Προετοιμασία για την αποχώρηση του Ηνωμένου Βασιλείου από την Ευρωπαϊκή Ένωση στις 30 Μαρτίου 2019: σχέδιο δράσης έκτακτης ανάγκης»
                     2
                  , η Επιτροπή καθόρισε τις αρχές που διέπουν τα μέτρα έκτακτης ανάγκης, διευκρινίζοντας μεταξύ άλλων ότι τα εν λόγω μέτρα δεν μπορούν να διορθώσουν την έλλειψη μέτρων ετοιμότητας από τα ενδιαφερόμενα μέρη ή τις καθυστερήσεις στην εφαρμογή τους. Στην εν λόγω ανακοίνωση, η Επιτροπή κατάρτισε κατάλογο με τις δράσεις που έκρινε αναγκαίες, υπενθυμίζοντας ότι μπορεί να απαιτηθούν πρόσθετες δράσεις σε μεταγενέστερο στάδιο.
               
               
                  Στις 13 Δεκεμβρίου 2018 το Ευρωπαϊκό Συμβούλιο (άρθρο 50) επανέλαβε το αίτημά του να ενταθούν οι εργασίες για την προετοιμασία σε όλα τα επίπεδα όσον αφορά τις επιπτώσεις από την αποχώρηση του Ηνωμένου Βασιλείου, λαμβάνοντας υπόψη κάθε πιθανή έκβαση. 
               
               
                  Η Επιτροπή συζήτησε με τα κράτη μέλη τις πιθανές συνέπειες της αποχώρησης στο πλαίσιο των σεμιναρίων που διοργάνωσε το Συμβούλιο της Ευρωπαϊκής Ένωσης το 2018. Πέραν αυτού, οι επιπτώσεις της αποχώρησης καθώς και τα μέτρα ετοιμότητας συζητήθηκαν εκτενώς κατά τη διάρκεια σειράς επισκέψεων σε όλα τα κράτη μέλη.
               
               
                  Στον τομέα των σιδηροδρομικών μεταφορών, στις περισσότερες περιπτώσεις οι επιπτώσεις της αποχώρησης του Ηνωμένου Βασιλείου από την Ευρωπαϊκή Ένωση στα πιστοποιητικά, στις εγκρίσεις και στις άδειες μπορούν να αποκατασταθούν από τα ενδιαφερόμενα μέρη με διάφορα μέτρα, και ιδίως με την εγκατάστασή τους σε κράτος μέλος και με την απόκτηση των κατάλληλων πιστοποιητικών, εγκρίσεων και αδειών στο κράτος μέλος αυτό. 
               
            
            
               Ωστόσο, η διαπραγμάτευση και η υπογραφή συμφωνιών μεταξύ των ενδιαφερόμενων κρατών μελών της ΕΕ και του Ηνωμένου Βασιλείου θα είναι απαραίτητη για να αντιμετωπισθούν θέματα που σχετίζονται απευθείας με τις διασυνοριακές σιδηροδρομικές υπηρεσίες μεταφορών, για να εξασφαλισθεί η συνέχειά τους μετά την ημερομηνία αποχώρησης και, κατά συνέπεια, για να μετριασθούν οι διαταραχές στην Ένωση. Η σύναψη τέτοιων διμερών συμφωνιών θα είναι δυνατή μόνο αφού το Ηνωμένο Βασίλειο καταστεί τρίτη χώρα. 
            
            
               Συγκεκριμένα, η κατάσταση όσον αφορά τη διμερή αρχή ασφάλειας, που συστάθηκε με τη συνθήκη του Canterbury για τη σήραγγα της Μάγχης, θα πρέπει να προσαρμοστεί λαμβανομένου υπόψη του νέου καθεστώτος του Ηνωμένου Βασιλείου ως τρίτης χώρας. 
            
            
               Συνεπώς, είναι σκόπιμο να προτείνει η Επιτροπή μέτρα που θα διασφαλίζουν τη συνέχιση της ισχύος εγκρίσεων για ορισμένα τμήματα της σιδηροδρομικής υποδομής σύμφωνα με το σχετικό δίκαιο της ΕΕ. 
            
            
               
                  Αυτή η παράταση ισχύος θα πρέπει να περιορισθεί χρονικά στο απολύτως αναγκαίο διάστημα ώστε να δοθεί στο Ηνωμένο Βασίλειο και στα ενδιαφερόμενα κράτη μέλη ο χρόνος που απαιτείται για τη σύναψη των αναγκαίων συμφωνιών. 
               
            
            
               Αυτό αφορά μόνον τις εγκρίσεις ασφάλειας που έχουν εκδοθεί δυνάμει του άρθρου 11 της οδηγίας 2004/49/ΕΚ στους διαχειριστές υποδομής για τη διαχείριση και την εκμετάλλευση της διασυνοριακής υποδομής που συνδέει την Ένωση και το Ηνωμένο Βασίλειο.
            
            
               
                  Σκοπός των προτεινόμενων διατάξεων είναι να διασφαλισθεί ότι η συνέχιση περιορίζεται στις διασυνοριακές μεταφορές και υπηρεσίες σύμφωνα με τις εφαρμοστέες νομικές απαιτήσεις της Ένωσης. Η διακοπή των εν λόγω δραστηριοτήτων θα προκαλούσε σοβαρά κοινωνικά και οικονομικά προβλήματα. Εξασφαλίζοντας τη συμμόρφωση των φορέων με το δίκαιο της ΕΕ, η πρόταση θα διασφαλίσει επίσης την προστασία των καταναλωτών και των πολιτών. 
               
               
                  Τα μέτρα της παρούσας πρότασης εξαρτώνται από πρότυπα ασφάλειας πανομοιότυπα με τις απαιτήσεις της ΕΕ που εφαρμόζονται στην υποδομή στο έδαφός του Ηνωμένου Βασιλείου, οι οποίες χρησιμοποιούνται για την εξασφάλιση διασυνοριακής σιδηροδρομικής συνδεσιμότητας. 
               
               
                  Σημαντική διαταραχή μπορεί, ωστόσο, να αποφευχθεί μόνον εάν οι φορείς εκμετάλλευσης σιδηροδρόμων και οι εθνικές αρχές λάβουν ταχέως όλα τα απαιτούμενα μέτρα για να εξασφαλίσουν ότι οι εγκρίσεις πρόσβασης στην αγορά, οι άδειες μηχανοδηγών, καθώς και όλα τα πιστοποιητικά και οι εγκρίσεις που απαιτoύνται για να λειτουργούν στο έδαφος της Ένωσης θα εκδοθούν εγκαίρως πριν από τις 30 Μαρτίου 2019.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η παρούσα πρόταση προορίζεται να αποτελέσει ειδικό νόμο (lex specialis) που θα αντιμετωπίσει ορισμένες από τις συνέπειες που θα προκύψουν από το γεγονός ότι η οδηγία 2004/49/ΕΚ δεν θα εφαρμόζεται πλέον στο Ηνωμένο Βασίλειο. Οι προτεινόμενοι όροι περιορίζονται αυστηρά σε ό,τι είναι αναγκαίο στο πλαίσιο αυτό, ώστε να αποφευχθούν διαταραχές των διασυνοριακών υπηρεσιών μεταφορών. Επίσης, πρόκειται να εφαρμοστούν μόνο για περιορισμένο χρονικό διάστημα. Οι γενικές διατάξεις των εν λόγω νομοθετικών πράξεων θα συνεχίσουν κατά τα άλλα να ισχύουν. Ως εκ τούτου, η παρούσα πρόταση συνάδει πλήρως με την ισχύουσα νομοθεσία.
               
            
         
         
            
               •Συνέπεια με άλλες πολιτικές της Ένωσης
            
            
               
                  Η πρόταση αφορά την ασφάλεια των σιδηροδρόμων και τη συνδεσιμότητα, καθώς συμπληρώνει την οδηγία 2004/49/EΚ για να αντιμετωπισθεί ειδικά η κατάσταση λόγω της αποχώρησης του Ηνωμένου Βασιλείου από την Ένωση χωρίς συμφωνία αποχώρησης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Νομική βάση είναι το άρθρο 91 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ).
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Επειδή η πρόταση συμπληρώνει την κείμενη νομοθεσία της Ένωσης, με διατάξεις που διευκολύνουν την ομαλή εφαρμογή της μετά την αποχώρηση του Ηνωμένου Βασιλείου από την Ένωση, ο στόχος της μπορεί να επιτευχθεί μόνο μέσω νομοθετικής πράξης σε επίπεδο Ένωσης.
               
            
            
               •Αναλογικότητα
            
            
               
                  Ο προτεινόμενος κανονισμός θεωρείται αναλογικός, διότι με αυτόν είναι δυνατόν να αποφευχθούν διαταραχές με την πρόβλεψη περιορισμένης και αναγκαίας νομικής αλλαγής, η οποία καλύπτει την ανάγκη να εξασφαλιστεί η συνέχεια των διασυνοριακών σιδηροδρομικών υπηρεσιών με το Ηνωμένο Βασίλειο. Δεν υπερβαίνει τα αναγκαία για την επίτευξη του στόχου αυτού και απέχει από ευρύτερες αλλαγές ή τυχόν μόνιμα μέτρα.
               
            
            
               •Επιλογή της νομικής πράξης
            
            
               
                  Η παρούσα πρόταση περιλαμβάνει ένα περιορισμένο σύνολο διατάξεων για την αντιμετώπιση μιας πολύ συγκεκριμένης και έκτακτης κατάστασης. Συνεπώς, δεν είναι σκόπιμο να τροποποιηθούν η οδηγία 2004/49/ΕΚ και η οδηγία (ΕΕ) 2016/798 με την οποία αντικαθίσταται από τις 16 Ιουνίου 2019. Οι σχετικές διατάξεις που αφορούν τις θιγόμενες εγκρίσεις καλύπτονται από την οδηγία 2004/49/ΕΚ. Λαμβανομένου υπόψη αυτού, ένας κανονισμός του Ευρωπαϊκού Κοινοβουλίου και του Συμβουλίου φαίνεται να αποτελεί τη μόνη κατάλληλη μορφή νομικής πράξης.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου λόγω της εξαιρετικής και έκτακτης φύσης του γεγονότος που καθιστά αναγκαία την παρούσα πρόταση.
               
            
            
               •Διαβουλεύσεις με τα ενδιαφερόμενα μέρη
            
            
               
                  Οι ειδικές περιστάσεις που περιβάλλουν τις διαπραγματεύσεις για την αποχώρηση του Ηνωμένου Βασιλείου από την Ένωση και η συνεχώς εξελισσόμενη κατάσταση θέτουν σημαντικούς περιορισμούς όσον αφορά τη δυνατότητα δημόσιας διαβούλευσης σχετικά με την πρόταση. Ωστόσο, οι προκλήσεις που απορρέουν από την αποχώρηση του Ηνωμένου Βασιλείου από την ΕΕ και οι πιθανές λύσεις έχουν επισημανθεί από διάφορα ενδιαφερόμενα μέρη του σιδηροδρομικού τομέα και από εκπροσώπους κράτους μέλους.
               
            
            
               •Συλλογή και χρήση εμπειρογνωσίας
            
            
               
                  Οι πληροφορίες αυτές αποτέλεσαν αντικείμενο εσωτερικής νομικής και τεχνικής ανάλυσης προκειμένου να διασφαλιστεί ότι το προτεινόμενο μέτρο επιτυγχάνει τον επιδιωκόμενο σκοπό, αλλά ταυτόχρονα περιορίζεται στα απολύτως αναγκαία.
               
            
            
               •Εκτίμηση επιπτώσεων
            
            
               
                  Εκτίμηση επιπτώσεων δεν είναι απαραίτητη, λόγω του εξαιρετικού χαρακτήρα της κατάστασης και των περιορισμένων αναγκών για την περίοδο κατά την οποία υλοποιείται η αλλαγή του καθεστώτος του Ηνωμένου Βασιλείου. Δεν υπάρχουν ουσιαστικά διαφορετικές διαθέσιμες επιλογές πολιτικής εκτός από την προτεινόμενη.
               
            
         
         
            
               •Θεμελιώδη δικαιώματα
            
            
               
                  Η πρόταση δεν έχει αντίκτυπο στην εφαρμογή ή την προστασία των θεμελιωδών δικαιωμάτων. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Άνευ αντικειμένου. 
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Άνευ αντικειμένου λόγω του βραχυχρόνιου χαρακτήρα του προτεινόμενου μέτρου.
               
            
            
               2019/0040 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               σχετικά με ορισμένες πτυχές ασφάλειας των σιδηροδρόμων και της συνδεσιμότητας όσον αφορά την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ένωση 
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 91 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  3
               , 
            
            
               Έχοντας υπόψη τη γνώμη της Επιτροπής των Περιφερειών
                  4
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
         
         
            
               (1)Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Οι Συνθήκες θα παύσουν να ισχύουν ως προς το Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά τη γνωστοποίηση, δηλαδή από τις 30 Μαρτίου 2019, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα να παρατείνει την εν λόγω προθεσμία.
            
            
               (2)Στον τομέα των σιδηροδρομικών μεταφορών, οι επιπτώσεις της αποχώρησης του Ηνωμένου Βασιλείου από την Ευρωπαϊκή Ένωση στα πιστοποιητικά και στις εγκρίσεις μπορούν να αντιμετωπισθούν από τους ενδιαφερόμενους φορείς εκμετάλλευσης με διάφορα μέτρα, όπως η εγκατάστασή τους σε κράτος μέλος και η απόκτηση των κατάλληλων αδειών και πιστοποιητικών στο κράτος μέλος αυτό.
            
            
               (3)Η εφαρμογή των κανόνων ασφάλειας της Ένωσης στη σήραγγα της Μάγχης ανατίθεται επί του παρόντος σε διμερή αρχή ασφάλειας, η οποία συστάθηκε με τη συνθήκη του Canterbury. Το σύστημα που έχει αποφασισθεί με την εν λόγω συνθήκη θα χρειασθεί να αναπροσαρμοστεί λαμβανομένου υπόψη του καθεστώτος του Ηνωμένου Βασιλείου ως τρίτης χώρας. 
            
            
               (4)Τα μέτρα της παρούσας πρότασης εξαρτώνται από πρότυπα και διαδικασίες ασφάλειας πανομοιότυπες με τις απαιτήσεις της Ένωσης που εφαρμόζονται στην υποδομή και χρησιμοποιούνται για την εξασφάλιση διασυνοριακής σιδηροδρομικής συνδεσιμότητας με το Ηνωμένο Βασίλειο. 
            
            
               (5)Για να καταστεί δυνατόν στα ενδιαφερόμενα μέρη να συνάψουν τις αναγκαίες συμφωνίες και να λάβουν κάθε άλλο μέτρο αναγκαίο για την αποφυγή διαταραχών, λαμβανομένου υπόψη του καθεστώτος του Ηνωμένου Βασιλείου ως τρίτης χώρας, είναι αναγκαίο να παραταθεί η ισχύς ορισμένων εγκρίσεων.
            
            
               (6)Η διάρκεια της εν λόγω παράτασης της ισχύος των εγκρίσεων θα πρέπει να περιορισθεί χρονικά στο απολύτως αναγκαίο διάστημα, ώστε να καταστεί δυνατόν στα ενδιαφερόμενα κράτη μέλη να λάβουν αυτά τα αναγκαία μέτρα, σύμφωνα με τις εφαρμοστέες διατάξεις του δικαίου της Ένωσης. 
            
            
               (7)Για να αποφευχθεί, ωστόσο, σημαντική διαταραχή στις διασυνοριακές σιδηροδρομικές υπηρεσίες με το Ηνωμένο Βασίλειο, θα είναι επίσης ουσιώδες οι φορείς εκμετάλλευσης σιδηροδρόμων και οι εθνικές αρχές να λάβουν ταχέως τα απαιτούμενα μέτρα για να εξασφαλίσουν ότι οι εγκρίσεις πρόσβασης στην αγορά, οι άδειες μηχανοδηγών, καθώς και τα πιστοποιητικά, οι άδειες και οι εγκρίσεις που απαιτούνται για να λειτουργούν στο έδαφος της Ένωσης θα εκδοθούν εγκαίρως πριν από τις 29 Μαρτίου 2019.
            
            
               (8)Για να εξασφαλιστούν ενιαίοι όροι εφαρμογής του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες όσον αφορά την αφαίρεση του ευεργετήματος που παρέχεται στους κατόχους των εγκρίσεων, εφόσον δεν διασφαλίζεται ότι εφαρμόζουν πρότυπα ασφάλειας πανομοιότυπα με τις απαιτήσεις της Ένωσης σε κάθε σχετική υποδομή. Οι εν λόγω αρμοδιότητες θα πρέπει να ασκηθούν σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  5
               . Θα πρέπει να χρησιμοποιηθεί διαδικασία εξέτασης για τη λήψη των μέτρων αυτών, δεδομένων των πιθανών επιπτώσεών τους στην ασφάλεια των σιδηροδρόμων. Δεδομένου του επείγοντος χαρακτήρα του θέματος, η Επιτροπή θα πρέπει να εκδώσει εκτελεστικές πράξεις που έχουν άμεση εφαρμογή.
            
            
               (9)Δεδομένου του επείγοντος χαρακτήρα που δημιουργείται λόγω των συνθηκών της αποχώρησης του Ηνωμένου Βασιλείου από την Ένωση, είναι σκόπιμο να εφαρμοσθεί εξαίρεση από την προθεσμία των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ένωση, το οποίο έχει προσαρτηθεί στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
            
            
               (10)Οι διατάξεις του παρόντος κανονισμού θα πρέπει να αρχίσουν να ισχύουν επειγόντως και να εφαρμόζονται από την επομένη της ημερομηνίας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο και εντός αυτού, εκτός εάν μέχρι εκείνη την ημερομηνία έχει αρχίσει να ισχύει συναφθείσα με το Ηνωμένο Βασίλειο συμφωνία αποχώρησης, 
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Αντικείμενο και πεδίο εφαρμογής
            
            
               1.Ο παρών κανονισμός καθορίζει ειδικές διατάξεις, ενόψει της αποχώρησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας («Ηνωμένο Βασίλειο») από την Ευρωπαϊκή Ένωση, για ορισμένες εγκρίσεις ασφάλειας που έχουν εκδοθεί βάσει της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου
                  6
               .
            
            
               2.Ο παρών κανονισμός εφαρμόζεται για τις εγκρίσεις ασφάλειας που έχουν εκδοθεί δυνάμει του άρθρου 11 της οδηγίας 2004/49/ΕΚ στους διαχειριστές υποδομής για τη διαχείριση και τη λειτουργία της διασυνοριακής υποδομής που συνδέει την Ένωση και το Ηνωμένο Βασίλειο, οι οποίες είναι σε ισχύ την προηγουμένη της ημερομηνίας εφαρμογής του παρόντος κανονισμού.
            
            
               Άρθρο 2
            
            
               Ορισμοί
            
            
               Για τους σκοπούς του παρόντος κανονισμού, ισχύουν οι σχετικοί ορισμοί της οδηγίας 2004/49/ΕΚ και των εκτελεστικών πράξεων που έχουν εκδοθεί δυνάμει της εν λόγω οδηγίας. Οι σχετικοί ορισμοί της οδηγίας (ΕΕ) 2016/798 του Ευρωπαϊκού Κοινοβουλίου και του Συμβουλίου
                  7
                και κάθε κατ’ εξουσιοδότηση και εκτελεστική πράξη που έχει εκδοθεί βάσει της εν λόγω οδηγίας εφαρμόζονται από την ημερομηνία κατά την οποία η εν λόγω οδηγία καθίσταται εφαρμοστέα για τις εγκρίσεις που αναφέρονται στο άρθρο 1 παράγραφος 2. 
            
            
               Άρθρο 3
            
            
               Ισχύς των εγκρίσεων ασφάλειας
            
         
         
            
               Οι εγκρίσεις που αναφέρονται στο άρθρο 1 παράγραφος 2 παραμένουν σε ισχύ επί 3 μήνες από την ημερομηνία έναρξης εφαρμογής του παρόντος κανονισμού. 
            
            
               Άρθρο 4
            
            
               Κανόνες και υποχρεώσεις σχετικά με τις εγκρίσεις
            
            
               1.Οι εγκρίσεις που διέπονται από το άρθρο 1 παράγραφος 2 του παρόντος κανονισμού υπόκεινται στους σχετικούς εφαρμοστέους κανόνες σύμφωνα με την οδηγία 2004/49/ΕΚ και την οδηγία (ΕΕ) 2016/798 από την ημερομηνία έναρξης εφαρμογής της για τις εν λόγω εγκρίσεις, και με τις εκτελεστικές και τις κατ’ εξουσιοδότηση πράξεις που έχουν εκδοθεί δυνάμει των εν λόγω οδηγιών. 
            
            
               2.Οι κάτοχοι των εγκρίσεων που αναφέρονται στο άρθρο 1 παράγραφος 2 και, κατά περίπτωση, η αρχή έκδοσής τους, όταν αυτή είναι διαφορετική από την εθνική αρχή ασφάλειας, στο έδαφος της οποίας βρίσκεται η υποδομή εντός της Ένωσης, συνεργάζονται με την εν λόγω εθνική αρχή ασφάλειας και της παρέχουν όλες τις σχετικές πληροφορίες και έγγραφα.
            
            
               3.Εφόσον δεν παραδοθούν οι πληροφορίες ή τα έγγραφα εντός των προθεσμιών που έχει καθορίσει η κατά την παράγραφο 2 αρμόδια εθνική αρχή ασφάλειας στα αιτήματά της, η Επιτροπή μπορεί, κατόπιν κοινοποίησης στην εθνική αρχή ασφάλειας, να αποσύρει, με εκτελεστικές πράξεις που εκδίδονται σύμφωνα με το άρθρο 7 παράγραφος 2, τα ευεργετήματα που προσπορίζεται ο κάτοχος σύμφωνα με το άρθρο 3. 
            
            
               4.Οι κάτοχοι των εγκρίσεων που αναφέρονται στο άρθρο 1 παράγραφος 2 του παρόντος κανονισμού ενημερώνουν αμελλητί την Επιτροπή και τον Οργανισμό Σιδηροδρόμων της Ευρωπαϊκής Ένωσης για τυχόν ενέργειες άλλων αρμοδίων αρχών ασφάλειας, οι οποίες ενδέχεται να αντίκεινται στις υποχρεώσεις που υπέχουν δυνάμει του παρόντος κανονισμού, της οδηγίας 2004/49/ΕΚ και της οδηγίας (ΕΕ) 2016/798. 
            
            
               5.Πριν από την απόσυρση των ευεργετημάτων κατά το άρθρο 3, η Επιτροπή ενημερώνει σε εύθετο χρόνο την εθνική αρχή ασφάλειας που αναφέρεται στην παράγραφο 2, την αρχή έκδοσης των εγκρίσεων που αναφέρεται στο άρθρο 1 παράγραφος 2 και τους κατόχους τέτοιων εγκρίσεων, καθώς και την εθνική αρχή ασφάλειας του Ηνωμένου Βασιλείου για την πρόθεσή της να προβεί στην εν λόγω απόσυρση και τους παρέχει τη δυνατότητα να γνωστοποιήσουν τις απόψεις τους.
            
            
               Άρθρο 5
            
            
               Πρότυπα ασφάλειας
            
            
               1.Η εθνική αρχή ασφάλειας που αναφέρεται στο άρθρο 4 παράγραφος 2 παρακολουθεί τα πρότυπα ασφάλειας των σιδηροδρόμων τα οποία εφαρμόζονται στη διασυνοριακή υποδομή που αναφέρεται στο άρθρο 1 παράγραφος 2. Η εθνική αρχή ασφάλειας παρέχει στην Επιτροπή και στον Οργανισμό Σιδηροδρόμων της Ευρωπαϊκής Ένωσης τακτικές εκθέσεις με αντικείμενο το θέμα αυτό συνοδευόμενες, κατά περίπτωση, από σύσταση προς την Επιτροπή να ενεργήσει σύμφωνα με την παράγραφο 2. 
            
            
               2.Εφόσον η Επιτροπή έχει βάσιμες αμφιβολίες ότι τα πρότυπα ασφάλειας που εφαρμόζονται στην εκμετάλλευση υποδομής που εμπίπτει στο πεδίο εφαρμογής του παρόντος κανονισμού ή στο τμήμα της ίδιας υποδομής που βρίσκεται στο Ηνωμένο Βασίλειο δεν είναι σύμφωνα με τις σχετικές διατάξεις του δικαίου της Ένωσης, αποσύρει αμελλητί, με εκτελεστικές πράξεις που εκδίδονται σύμφωνα με το άρθρο 7 παράγραφος 2, το ευεργέτημα που προσπορίζεται ο κάτοχος σύμφωνα με το άρθρο 3.
            
            
               3.Για τους σκοπούς της παραγράφου 1, η εθνική αρχή ασφάλειας μπορεί να ζητήσει πληροφορίες από τις σχετικές αρμόδιες αρχές, καθορίζοντας εύλογη προθεσμία. Εφόσον δεν διαβιβασθούν στις σχετικές αρμόδιες αρχές οι πληροφορίες που ζητούνται εντός της προθεσμίας που έχει καθορίσει η εθνική αρχή ασφάλειας, ή εάν διαβιβασθούν ατελείς πληροφορίες, η Επιτροπή μπορεί, κατόπιν κοινοποίησης στην εθνική αρχή ασφάλειας, να αποσύρει, με εκτελεστικές πράξεις που εκδίδονται σύμφωνα με το άρθρο 7 παράγραφος 2, το ευεργέτημα που προσπορίζεται ο κάτοχος σύμφωνα με το άρθρο 3.
            
            
               4.Πριν από την απόσυρση των ευεργετημάτων κατά το άρθρο 3, η Επιτροπή ενημερώνει σε εύθετο χρόνο την εθνική αρχή ασφάλειας που αναφέρεται στο άρθρο 4 παράγραφος 2, την αρχή έκδοσης των εγκρίσεων που αναφέρεται στο άρθρο 1 παράγραφος 2 και τους κατόχους τέτοιων εγκρίσεων, καθώς και την εθνική αρχή ασφάλειας του Ηνωμένου Βασιλείου για την πρόθεσή της να προβεί στην εν λόγω απόσυρση και τους παρέχει τη δυνατότητα να γνωστοποιήσουν τις απόψεις τους.
            
            
               Άρθρο 6
            
            
               Διαβούλευση και συνεργασία
            
            
               1.Οι αρμόδιες αρχές των κρατών μελών διαβουλεύονται και συνεργάζονται με τις αρμόδιες αρχές του Ηνωμένου Βασιλείου εφόσον είναι αναγκαίο, ώστε να διασφαλισθεί η εφαρμογή του παρόντος κανονισμού. 
            
            
               2.Τα κράτη μέλη, κατόπιν αιτήματος, παρέχουν στην Επιτροπή, χωρίς αδικαιολόγητη καθυστέρηση, κάθε πληροφορία που λαμβάνουν σύμφωνα με την παράγραφο 1 ή κάθε άλλη πληροφορία σχετική με την εφαρμογή του παρόντος κανονισμού.
            
            
               Άρθρο 7
            
            
               Επιτροπή
            
         
         
            
               1.Η Επιτροπή επικουρείται από την επιτροπή που αναφέρεται στο άρθρο 51 της οδηγίας (ΕΕ) 2016/797 του Ευρωπαϊκού Κοινοβουλίου και του Συμβουλίου
                  8
               . Πρόκειται για επιτροπή κατά την έννοια του κανονισμού (ΕΕ) αριθ. 182/2011.
            
            
               2. Οσάκις γίνεται παραπομπή στην παρούσα παράγραφο, εφαρμόζεται το άρθρο 8 του κανονισμού (ΕΕ) αριθ. 182/2011 σε συνδυασμό με το άρθρο 5.
            
            
               Άρθρο 8
            
            
               Έναρξη ισχύος και εφαρμογή
            
            
               1.Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               2.Εφαρμόζεται από την επομένη της ημερομηνίας κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού, σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση.
            
            
               3.Ο παρών κανονισμός δεν εφαρμόζεται εάν, μέχρι την ημερομηνία που αναφέρεται στην παράγραφο 2, έχει αρχίσει να ισχύει συμφωνία αποχώρησης συναφθείσα με το Ηνωμένο Βασίλειο σύμφωνα με το άρθρο 50 παράγραφος 2 της Συνθήκης για την Ευρωπαϊκή Ένωση.
            
            
               4.Ο παρών κανονισμός παύει να ισχύει τρεις μήνες μετά τη θέση του σε εφαρμογή σύμφωνα με την παράγραφο 2.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Στρασβούργο,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        
                  https://ec.europa.eu/commission/sites/beta-political/files/draft_withdrawal_agreement_0.pdf
                  .
               
               
                  
                     (2)
                  
                        COM(2018)880 final της 13.11.2018.
               
               
                  
                     (3)
                  
                        ΕΕ C […] της […], σ. […].
               
               
                  
                     (4)
                  
                        ΕΕ C […] της […], σ. […].
               
               
                  
                     (5)
                  
                        Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή, ΕΕ L 55 της 28.2.2011, σ. 13.
               
               
                  
                     (6)
                  
                        Οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας, ΕΕ L 164 της 30.4.2004, σ. 44.
               
               
                  
                     (7)
                  
                        Οδηγία (EE) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων (αναδιατύπωση), ΕΕ L 138 της 26.5.2016, σ. 102.
               
               
                  
                     (8)
                  
                        Οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης, ΕΕ L 138 της 26.5.2016, σ. 44.